Nach au dene gschyde Referat vo öich dört  obe chunnt itz no nes chli dümmers vo mir da unger. U für dass es nid auzu dumm usechunnt, han i mi vo eim la beraate, wo me chönnt aus Bindegliid bezeichne zwüschen öich dört obe u üüs da unger: vo Grossrat Kaderli Hans-Ueli vor Freisinnig-soziaudemokratische Voukspartei. Kaderli wohnt z Blüemliswyu u gseht d Problem us dr Sicht vore chlyne Gmeind, währet ii us dr Stadt Bärn chumen u d Problem so gseh, wi si sech ire grosse Gmeind steue.